钦定古今图书集成/理学汇编/字学典/第100卷 > 陆柬之
## 钦定古今图书集成/理学汇编/字学典/第100卷 > 陆柬之

按《唐书陆元方传》：“元方伯父柬之，善书名家，官太子
司议郎。”

按《书后品》：“陆学士柬之受于虞秘监，虞秘监受于永
禅师，皆有体法。”

按《书断》：“陆柬之，吴郡人，虞世南之甥。少学舅氏，临写
所合，亦犹张翼换羲之表奏，蔡邕为平子后身，而晚
习二王，尢尚其古。中年之迹，犹有怯懦，总章已后，乃
备筋骨。隶、行入妙，章、草书入能。”

按《墨池编》：“柬之以书专家，与欧褚齐名。观其草书，意
古笔老，信乎名不虚得也。”

按《宣和书谱》：“陆柬之少学舅氏书，多作行字，晚擅出
蓝之誉，遂将咄逼羲、献，书头陁碑、《急就章》《龙华寺额》
《武丘东山碑》最闻于时，此所存者，特《头陁碑》《急就章》
耳。”今御府所藏六行书《兰若裨》《头陁寺记》《兰亭诗千
文》，临王羲之《兰亭叙》《草书急就章》。